สินเชื่อแบงก์รัฐลดพรวด
เอสเอ็มอีแบงก์อิสลามฯพากันเดี้ยงออมสินปรับแผนเน้นภาครัฐรายย่อย
29 พ.ค. 2556

เอสเอ็มอีแบงก์อิสลามฯพากันเดี้ยงออมสินปรับแผนเน้นภาครัฐรายย่อย
ยอดสินเชื่อแบงก์รัฐหด หลังเอสเอ็มอีแบงก์ไอแบงก์ ติดแก้หนี้เสีย ออมสินธอส. เน้นรายย่อยสนองนโยบาย
นายพิชัย ชุณหวชิร ประธานกรรมการบริหาร ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เปิดเผยว่า ยอดปล่อยสินเชื่อในสิ้นไตรมาสแรกมียอดเบิกจ่ายรวมทั้งสิ้น 6,778 ล้านบาท คิดเป็น 2,088 ราย ส่วนใหญ่เป็นยอดเบิกจ่ายสินเชื่อนโยบายภาครัฐ และโครงการสินเชื่อเพื่อพัฒนาผลิตภาพการผลิต แต่เนื่องจากมีลูกค้าจำนวนหนึ่งได้ชำระเงินคืนเงินกู้ และปิดบัญชีกับธนาคาร ส่งผลให้สิ้นไตรมาสแรกธนาคารมียอดสินเชื่อคงค้างอยู่ที่ 9.62 หมื่นล้านบาท
แหล่งข่าวจากเอสเอ็มอีแบงก์ เปิดเผยว่า ในไตรมาสแรกธนาคารอนุมัติเฉพาะสินเชื่อพัฒนาผลิตภาพการผลิต ซึ่งเป็นโครงการตามนโยบายของรัฐบาลเท่านั้น ไม่มีการอนุมัติสินเชื่อประเภทอื่นๆ เพราะเจ้าหน้าที่กลัวเกิดความเสียหาย
วานนี้ บริษัท ฟิทช์ เรทติ้งส์ (ประเทศไทย) ได้ปรับเพิ่มอันดับเครดิตในประเทศระยะยาวของเอสเอ็มอีแบงก์ ระยะยาวที่ “AAA (tha)” จาก “AA+ (tha)” สะท้อนถึงความสำคัญของธนาคารต่อรัฐบาลในการสนับสนุนนโยบายรัฐ
ฟิทช์ ระบุว่า ในช่วงที่ผ่านมากระทรวงการคลังได้เข้ามาดูแลสภาพคล่องของธนาคารใกล้ชิดมากขึ้น แสดงถึงความเป็นไปได้สูงที่เอสเอ็มอีแบงก์จะได้รับการสนับสนุนจากรัฐบาลอย่างต่อเนื่องในฐานะผู้ถือหุ้นใหญ่ นอกจากนี้กระทรวงการคลังอาจพิจารณาชดเชยความเสียหายให้แก่ธนาคาร หากได้รับความเสียหายเนื่องจากการดำเนินธุรกิจตามนโยบายรัฐในการให้การสนับสนุนแก่กลุ่มผู้ประกอบการเอสเอ็มอีที่มีฐานะการเงินอ่อนแอ
แหล่งข่าวจากธนาคารอิสลามแห่งประเทศไทย (ไอแบงก์) เปิดเผยว่า ตั้งแต่ต้นปี 2556 ที่ผ่านมา ธนาคารแทบไม่ได้ปล่อยสินเชื่อใหม่ มีเพียงการนำเงินจากลูกหนี้เก่าที่มาชำระหนี้เอาไปปล่อยกู้ให้ลูกค้ารายเดิมที่รอเงินงวดอยู่เท่านั้น เนื่องจากติดปัญหาเรื่องเงินกองทุนต่อสินทรัพย์เสี่ยง (บีไอเอส) ที่มีแค่ 4% ซึ่งต่ำกว่าเกณฑ์ ประกอบกับผู้บริหารมีนโยบายชะลอการปล่อยกู้เพื่อตรวจสอบลูกหนี้ ทำให้ลูกหนี้ขาดสภาพคล่องจนเป็นหนี้ที่ไม่ก่อให้เกิดรายได้หลายราย ส่งผลให้ยอดสินเชื่อคงค้างยังคงอยู่ที่ระดับเดียวกับปลายปี คืออยู่ที่ 1.1-1.2 แสนล้านบาท
นายวรวิทย์ ชัยลิมปมนตรี ผู้อำนวยการธนาคารออมสิน กล่าวว่า ไตรมาสแรกธนาคารปล่อยสินเชื่อได้ประมาณ 4 หมื่นล้านบาท ส่งผลให้ยอดสินเชื่อคงค้างอยู่ที่ 1.62 ล้านล้านบาท จากเป้าหมายปล่อยสินเชื่อทั้งปีกว่า 1.4 แสนล้านบาท หรือโต 8.5%
นายธัชพล กาญจนกูล รองผู้อำนวยการอาวุโสธนาคารออมสิน ชี้แจงว่า สาเหตุที่สินเชื่อเพิ่มขึ้นไม่มาก เพราะในปีนี้ธนาคารออมสินเปลี่ยนนโยบายการปล่อยกู้ใหม่ เน้นปล่อยกู้ภาครัฐและรายย่อยให้มากขึ้น โดยจะชะลอการปล่อยกู้ให้กับภาคธุรกิจรายใหญ่ เพราะมีธนาคารพาณิชย์ให้บริการอยู่แล้ว
ขณะที่ ธนาคารอาคารสงเคราะห์ (ธอส.) สินเชื่อขยายตัวถึง 2.78 หมื่นล้านบาท
สำนักงานเศรษฐกิจการคลัง (สศค.) รายงานว่า ยอดสินเชื่อคงค้างในระบบสถาบันการเงินเฉพาะกิจไตรมาสแรก ขยายตัวอยู่ที่ 13.9% ถือว่าลดลงเมื่อเทียบกับไตรมาสแรกของปีก่อนที่ขยายตัวได้ 15%